《咏水上双白鸟》
宋代·张嵲

夜雨山水清，朝晖净崖壁。
飞来双白鸟，未省平生识。
鴐鹅谢清姿，鸥鸟惭素质。
低昂信波涛，顾盼矜羽翮。
鲜明潭光有，错乱浪花白。
轻舫忽东来，抢飞百余尺。
复下水中央，相将讵离析。
稻粱岂深谋，饮啄亦自得。
空山罗网稀，遂性无惊惕。
不学西雍鹭，翻飞近人迹。

作者简介：张嵲（1096—1184），字巨山，襄阳（今湖北襄樊）人。徽宗宣和三年（1121）上舍中第，调唐州方城尉，改房州司法参军，辟利州路安抚司干办公事。